ועדת הפנים ואיכות הסביבה, כנסת 17, פרוטוקול מספר 75, 2006-12-13 09:30

גאלב מג'אדלה: בוקר טוב לכולם.

גאלב מג'אדלה: אני מתכבד לפתוח את ישיבת ועדת הפנים וההגנה על הסביבה לדיון בנושא כביש 61.

גאלב מג'אדלה: אקדים ואומר, לטובת העניין, שהנושא נמצא בשלבים של תכנון מתקדם, לצערנו הרב.

גאלב מג'אדלה: נכון לעכשיו כל הניסיונות שלנו, של גורמים שונים, לנסות לעצור את המשך התכנון ואת התקדמות הפרוצדורה התכנונית לא עלו יפה.

גאלב מג'אדלה: אם כי במערכות השונות נשמעים ספקות ההמשך של הכביש והרלוונטיות שלו.

גאלב מג'אדלה: אנחנו עדיין חושבים שהכביש הזה אינו רלוונטי, הוא מיותר.

גאלב מג'אדלה: הוא בא להפריד בין שני יישובים במקום לתרום לאיחודם – יישובים שרק עכשיו איחדנו אותם, באקה וג'ת.

גאלב מג'אדלה: בתחילה אקדיש זמן לשמוע את האנשים שעוסקים בעניין ברמה המקצועית.

גאלב מג'אדלה: אני מציע שנפתח עם חבר הכנסת סוויד, שליווה את הנושא ומכיר אותו.

גאלב מג'אדלה: אחר כך נשמע את אנשי המקצוע שמרגישים שהם ניזוקים מזה.

גאלב מג'אדלה: אחר כך ידברו ראשי רשויות שמעורבות בעניין, נמצא אתנו ראש הוועדה הממונה, מר יצחק ולד.

גאלב מג'אדלה: הוא נדרש לעניין הזה פחות מחודש מיום כניסתו לתפקיד, והבנתי שהוא עשה שיעורי בית ולמד את הנושא, עמד על העניין גם מפי גורמים שונים שנוגעים בדבר ברמה המקומית.

גאלב מג'אדלה: אני לא רואה את הוועדה המקומית המרחבית עירון, שהיא צד לעניין.

יצחק ולד: לפי מה שנמסר לי הם לא הוזמנו.

גאלב מג'אדלה: ועדת עירון לא הוזמנה?

שמאי אסיף: ועדות התכנון אינן כפופות לשר הפנים.

יפה שפירא: אנחנו מזמינים דרך לשכות השרים.

יפה שפירא: אם הוועדה אינה קשורה למשרד הפנים אלא דווקא לרשויות המקומיות, הנציגים של הוועדה לא הוזמנו.

גאלב מג'אדלה: יש כאן נציגי מע"צ ונציגי משרד התחבורה, יש נציגים גם למשרד הביטחון.

גאלב מג'אדלה: אגב, גם מינהל התכנון בעל מעמד סטטוטורי.

שמאי אסיף: מינהל התכנון הוא חלק ממשרד הפנים.

יצחק ולד: הוועדות המרחביות הן חלק מהאורגן המוניציפלי.

גאלב מג'אדלה: הבוקר דיברתי עם מנכ"ל משרד הפנים, והוא אמר שלמינהל התכנון יש מעמד סטטוטורי.

גאלב מג'אדלה: יש לו סמכות בכל הנושא.

שמאי אסיף: זה גם נכון, אבל הוא חלק ממשרד הפנים.

שמאי אסיף: הוא בפיצול אישיות, סכיזופרניה מוחלטת.

גאלב מג'אדלה: בבקשה, חבר הכנסת סוויד, ברוך הבא.

חנא סוייד: בוקר טוב לכולם.

חנא סוייד: למען הגילוי הנאות אגיד שבגלגול הקודם שלי עסקתי בנושא של כביש 61 כשיעצתי לעיריית באקה-ג'ת בעניין הכביש הזה, ואף עזרתי להגיש לוועדה המחוזית התנגדות על התוכנית שמע"צ קיבלה.

חנא סוייד: המצב הסטטוטורי של הכביש הזה, אפשר לומר שהוא תם ונשלם: היתה תוכנית, היא נידונה בוועדה המחוזית, הוגשו התנגדויות, הוועדה שמעה אותן, דחתה את רובן ואת חלקן קיבלה – אבל באופן כולל, התוכנית אושרה.

חנא סוייד: היה עליה ערר בוועדת ערר במועצה הארצית, ועדת הערר דחתה את הערר.

חנא סוייד: הבקשה בערר היתה לבטל את הכביש הזה.

חנא סוייד: ועדת הערר דחתה את הטענה, השאירה פתח ואמרה שיש ועדת היגוי שמטפלת בתכנון היישובים, או הרשות, באקה-ג'ת, והוועדה הזאת, מטבע הדברים, תתייחס ותתבקש לעניין הזה.

חנא סוייד: אם בכל זאת, לאחר המהלך הסטטוטורי שהגענו אליו, יהיה לה מה להגיד – היא תגיד, ואפשר לחשוב מחדש מה אפשר לעשות בעניין.

חנא סוייד: לגופו של עניין, אדבר מהיכרות שלי עם הנושא:

חנא סוייד: לכביש 61 יש היסטוריה, הוא לא חדש, הוא כלול בתמ"א 3.

חנא סוייד: הוא עבר שינויים בגלגולים השונים של תמ"א 3.

חנא סוייד: אני זוכר שבשלב מסוים בתמ"א 35 הכביש לא הופיע, אחר כך הוא כן הופיע, במהדורה מורחבת יותר.

חנא סוייד: כלומר, יש לו היסטוריה, הוא לא חדש.

חנא סוייד: אבל הקונצפציה של העברת כביש במיקום הזה ישנה – גילה בערך כגיל תמ"א 3 – והיא לא עברה חשיבה מחודשת לאור התפתחויות שאי אפשר שלא להתייחס אליהן בהקשר של כביש 61.

חנא סוייד: הדברים אמורים לשני דברים עיקריים: ראשית, האיחוד של שני היישובים באקה וג'ת.

חנא סוייד: האיחוד התבצע בשנת 2003, נדמה לי.

חנא סוייד: בעצם הוא יצר יישוב אחד משני היישובים האלה, שקרובים זה לזה פיזית, כמובן, כפי שרואים כאן בתצ"א.

חנא סוייד: המניע לתוכנית האיחודים שמשרד הפנים הגה היה בעצם לאפשר התפתחות, או לקדם ולדחוף להתפתחות ולהתכנסות של היישובים, ולא להתבדלות שלהם.

חנא סוייד: כלומר, להתפתח לכיוון המשותף, בין שני היישובים.

חנא סוייד: אנחנו רואים כאן שלפי התוכנית, המסלול או התוואי של הדרך המוצעת ממש עובר בגיא הזה, בוואדי הזה, בין שני היישובים.

חנא סוייד: המשמעות היא שאם באמת התוכנית תצא לפועל והדרך הראשית תבוצע ותיסלל, היא תמנע את האפשרות של האיחוד הפיזי של שני היישובים על מנת ליצור מערך עירוני אחד.

חנא סוייד: מהאספקט הזה אני חושב שיש מקום לבדוק את התוכנית של הכביש, לאור הכיוונים שהאיחוד דוחף אליהם.

חנא סוייד: דבר שני, והוא מחייב חשיבה כוללנית, לא רק ברמה המחוזית, הוא ההתפתחויות המדיניות באזור.

חנא סוייד: כשהכביש הוצע לראשונה לא היתה גדר הפרדה, הגבולות היו כמעט פתוחים.

חנא סוייד: לכן הדבר טבעי בזמנו.

חנא סוייד: היום, לאור ההתפתחויות המדיניות, לאור הנסיגות שהיו, לרבות מצפון השומרון, לאור בניית הגדר – לאור ההתפתחות המדינית, שהשורה התחתונה שלה היא הפרדה – אין לכביש לאן להתקדם.

חנא סוייד: הכביש הזה מגיע ממרכז הארץ עד הגבול, ואז הוא מוצא גדר ואין לו לאן להתקדם קדימה.

חנא סוייד: גם זה מחייב מחשבה חדשה: האם עדיין יש היגיון בכביש כזה, שאמור היה לחבר את מרכז הארץ עם הגדה המערבית ואולי להמשיך הלאה?

חנא סוייד: לאור ההתפתחויות המדיניות זה לא טבעי ולא מתבקש, זה לא מתיישב עם המצב המדיני הנוכחי.

חנא סוייד: גם התחזיות המדיניות, עד כמה שאפשר לערוך תחזיות מדיניות מדויקות, מראות שאין סיכוי גדול שתהיה אפשרות להמשיך את הכביש הלאה.

חנא סוייד: על זה אני מוסיף שהמצד ההוא, שהוא כמעט צד אוטונומי, כמעט צד עצמאי, סוללים כביש שאינו מתחבר לכביש הזה.

חנא סוייד: הוא דווקא יותר צפוני, ולא מתחבר עם הכביש שמוצע כאן בסופו של דבר.

חנא סוייד: שתי הסיבות העיקריות האלה צריכות להביא את הרשויות לחשוב על התכלית שבסלילת הכביש, עם הממדים ועם ההיקפים הגדולים שיש כאן.

חנא סוייד: אני לא רוצה לדבר על המחיר שהכביש גובה מבחינת קרקעות – הפקעת קרקעות פרטיות, פגיעה בקרקע חקלאית.

חנא סוייד: אלו דברים מובנים, ואני לא רוצה לדבר עליהם בהרחבה.

חנא סוייד: אני רק רוצה לומר שנראה לי שבשלב הנוכחי הכביש הזה הפך להיות כביש ספקולטיבי.

חנא סוייד: כי הוא קובע עכשיו עובדות בשטח, מבחינה תכנונית ומבחינת אפשרויות בתכנון, הגמישות התכנונית באזור הזה – כלומר, הוא חוסם אפשרויות של תכנון באזור הזה – למעט מטרה ספקולטיבית, שכרגע כולנו מסכימים שהיא אינה ודאית.

חנא סוייד: אם נדע בוודאות שזה יגיע לגדר וייעצר שם, אני חושב שכולם יגידו שזה לא כדאי.

חנא סוייד: יש אנשים שאומרים: אולי המצב ישתנה.

חנא סוייד: יכול להיות, אבל לדעתי זו אפשרות ספקולטיבית, ובגללה לא כדאי ולא ראוי לקבוע במסמרות תוכנית סטטוטורית במקום, במיוחד שמהצד השני נסללת דרך שאינה מהווה המשך.

חנא סוייד: כלומר, גם אם העניינים המדיניים ישתפרו, המשך הכביש לא יהיה המשך ישיר, אלא תהיה התחברות במקום אחר לגמרי.

חנא סוייד: לכן אני חושב שמן הראוי שרשויות התכנון יחשבו מחדש וישקלו את כל התפיסה שמאחורי הכביש הזה.

חנא סוייד: אם מדובר בחיבור הרשות באקה-ג'ת לכביש חוצה ישראל, שזו מטרה ראויה לדעתי, אפשר בוודאי לעשות את זה בדרך אחרת, והרשות הצביעה על דרך הרבה פחות פוגענית והרבה יותר מתקבלת על הדעת.

גאלב מג'אדלה: תודה.

גאלב מג'אדלה: נשמע את המהנדס אפריהם וינהבר ועו"ד גלקין, ואחרי זה ידבר ראש הוועדה הממונה.

אפרים וינהבר: אני מדבר בתחילת הדברים ואהיה קצר מאוד, ואם יהיה צורך אוסיף אחר כך.

אפרים וינהבר: כביש 61 תוכנן במקור, במקרה על-ידי, כאשר היו כאן שני יישובים נפרדים וכאשר נאמר שיש מעבר לקו הירוק כביש שמחכה להתחבר אליו, כדי ליצור כביש חוצה שומרון.

אפרים וינהבר: כך תכננתי את כביש 9, עם המשך עד לקו הירוק.

אפרים וינהבר: חלפו 20-15 שנה, ועכשיו באקה ג'ת זה יישוב אחד.

אפרים וינהבר: בקו הירוק יש מחסום בלתי עביר, אני לא יודע לכמה זמן.

אפרים וינהבר: לכן אדבר רק על מה שהכביש הזה יכול לעשות ליישוב אחד.

אפרים וינהבר: זה המשך של אחד הכבישים החשובים במערכת הארצית, וכיוון שכך, ניתן לו ביטוי גם בשטח שהוא תופס, וגם בסטנדרטים הגיאומטריים שהוא תוכנן לפיהם.

אפרים וינהבר: מקומו לא יכירנו בלב עיר.

אפרים וינהבר: כביש כזה משמש חיץ, מחסום.

אפרים וינהבר: ומכיוון שהוא לא יכול למנוע חיבורים בין שני חלקי העיר, נוצרים חיבורים גרועים, חיבורים לא בטוחים, חיבורים עקיפים, מאריכי דרך.

אפרים וינהבר: הכביש הזה, אם הוא ייסלל כאן, עלול לגרום סכנות בטיחותיות ביישוב הזה, כי התושבים יחפשו דרכים מדרכים שונות להתחבר – ואנחנו לא צריכים להרחיק למחוזות אחרים כדי להביא ראיות לכך.

אפרים וינהבר: ראו אפילו את דרך כבשי מס' 2 במחלף נתניה.

אפרים וינהבר: חצו שם עשרות ומאות ואולי גם אלפים של אנשים, למרות התנועה הסואנת.

אפרים וינהבר: כל המחסומים לא הועילו, עד שמרחו גריז על האי-הפרדה.

אפרים וינהבר: אנחנו רואים שאנשים לא משתמשים בגשרים, וחלק מהמעברים התחתיים משמשים מקום לפשע מסוגים שונים, חוץ מההזנחה בהם.

אפרים וינהבר: היישוב יכול לקבל חיבור למערכת הארצית גם בצורה אחרת.

אפרים וינהבר: הוא יכול להתחבר באמצעות כביש העזר, כביש השירות שנלווה אליו, שיש לו חיבורים מתחת ומעל ליישוב.

אפרים וינהבר: הוא יכול לקבל נגישות למערכת הארצית גם אם כביש 61 יישאר מדולדל ומצומצם, ויוכל לחבר את העיר אל המחלף.

אפרים וינהבר: אני מחווה את דעתי המקצועית שהכביש המוצע, במצב הנוכחי, יעשה רע, אין בו צורך ויש לו תחליפים.

גאלב מג'אדלה: תודה.

גאלב מג'אדלה: עו"ד מיכל גלקין-גולן.

מיכל גלקין-גולן: נציג עכשיו קלטת ובה כתבה ששודרה בערוץ 2.

שמאי אסיף: היה חשוב שכל מי שמדבר יציג את עצמו.

אפרים וינהבר: אני מהנדס תחבורה.

מיכל גלקין-גולן: ד"ר סוויד כבר סקר את שתי ההתפתחויות הדרמטיות שאירעו מאז הוחלט על סלילת הכביש.

מיכל גלקין-גולן: הנגזרת הפרקטית של יישום המדיניות החדשה היא צמצום של מספר המשתמשים בכביש הזה.

מיכל גלקין-גולן: שום רשות תכנונית – לא הוועדה מחוזית ולא ועדת העררים של המועצה הארצית – לא ערכה בדיקה מחודשת של הצורך בכביש הזה.

מיכל גלקין-גולן: משום כך הגשנו עתירה מינהלית, שמתבררת עכשיו בבית המשפט לעניינים מינהליים בחיפה.

מיכל גלקין-גולן: מבחינת מערכת רשויות התכנון, יש דואליות או אמביוולנטיות לגבי לשינוי הנסיבות.

מיכל גלקין-גולן: מחד גיסא, עקב התנגדות עזה בקרב התושבים, כפי ששמענו כאן, הקימו ועדת היגוי.

מיכל גלקין-גולן: בין היתר היא אמורה לבדוק חלופות לדרך 61.

מיכל גלקין-גולן: הם אומרים כך: "לבחון את רמתה, את מי תשרת, האם להשאיר את התוואי כפי שהופקד או להסיט אותו, ומהם השימושים שיהיו בקרבתו".

מיכל גלקין-גולן: כך קבעה גב' מיכל אמיתי ממינהל התכנון.

מיכל גלקין-גולן: במסגרת זו הבהירו גם ראש העירייה וגם נציג משרד התחבורה, ברוך הירשברג, שיש לבחון חלופת אפס, כלומר אי-קיום הכביש.

מיכל גלקין-גולן: כלומר, הרשות התכנונית שנקראת ועדת היגוי סבורה שיש לבחון מחדש את הכביש, או את אישור התכנון שלו.

מיכל גלקין-גולן: מאידך גיסא, הוועדה מחוזית ומע"צ התעקשו להמשיך ולהריץ את התוכנית בשלבים שקבועים בחוק התכנון והבנייה.

מיכל גלקין-גולן: הם לא ראו לנכון לשקול מחדש את הצורך בקיומו של הכביש והמשיכו בהליכי ההפקדה של התוכנית.

מיכל גלקין-גולן: קראנו לעשות הפסקה, לתת לוועדת ההיגוי להשלים את ההליך.

מיכל גלקין-גולן: נכון שהוא מורכב יותר, כי מדובר בתוכנית אב לבאקה-ג'ת, אבל חשבנו שמכיוון שאיש לא רץ אחרינו כדי שנגמור את הכביש, ומכוניות לא ייסעו שם מחר בבוקר, נכון יותר לתת לוועדת ההיגוי להשלים את עבודתה ורק לאחר מכן לחשוב אם לחדש את ההליך הזה של אישור התוכנית המפורטת של כביש 61.

מיכל גלקין-גולן: הוועדה המחוזית ומע"צ עמדו שתיהן על קיום הדיון בוועדת העררים של המועצה הארצית טרם קבלת ההחלטה בוועדת ההיגוי.

מיכל גלקין-גולן: גם ועדת המשנה לעררים, שהיא גוף תכנוני, לא בדקה ולא הורתה אם לבדוק מחדש אם עדיין יש צורך בכביש נוכח מסד הנתונים החדש.

מיכל גלקין-גולן: להיפך, הם אמרו שמכיוון שהכביש קבוע בתמ"א 3, שהיא תוכנית המתאר הארצית לדרכים, יש לקבל אותו ככזה ראה וקדש.

מיכל גלקין-גולן: להיפך, הם הגבילו את שיקול הדעת של ועדת ההיגוי, וקבעו שלא ניתן לחרוג מתמ"א 3.

מיכל גלקין-גולן: אני אישית קצת מבולבלת בנוגע למעמד של ועדת ההיגוי.

מיכל גלקין-גולן: מצד אחד אומרים שהיא צריכה לבחון את כל החלופות לרבות לא לקיים את הכביש ולהוריד את רמתו, מצד שני ועדת העררים של המועצה הארצית קובעת לה שאסור לה לחרוג מתמ"א 3 בעניין הזה.

מיכל גלקין-גולן: על מנת לסבר את האוזן, בתמ"א 3, שעליה הרשויות נסמכות, 90 שינויים מאז שהמציאו אותה, לרבות השינוי שקבע את 61 מלכתחילה – שהיה לפני כעשר שנים.

מיכל גלקין-גולן: כלומר, התמ"א במהותה מהווה בסיס לשינויים, ואנחנו לא רואים שום סיבה שלא לשנות אותה שוב בגלל השתנות הנסיבות הדרמטית שאנחנו מדברים עליה.

מיכל גלקין-גולן: לגופו של עניין, הטענות של מע"צ ורשויות התכנון הן כי גדר ההפרדה היא מדיניות נוכחית ומי יודע מה ילד יום, ולכן יש להשלים התכנון שנקבע בתמ"א 3.

מיכל גלקין-גולן: המדיניות הכללית נקבעת על-ידי הגוף הנבחר ולא על-ידי גופי התכנון, בכל הכבוד.

מיכל גלקין-גולן: כך מתחייב ממשטר דמוקרטי.

מיכל גלקין-גולן: התפקידים של גופי התכנון הם להתוות מדיניות תכנונית התואמת את המדיניות הכללית, ואם לא, המדיניות הכללית תהפוך לאות מתה.

מיכל גלקין-גולן: העמידה על קביעת הכביש, שבעינינו היא התעקשות, מוטעית וגורמת עוול לחינם.

מיכל גלקין-גולן: הרשויות מבקשות להשלים מטריצה של שתי וערב שחלקה המזרחי הוא נעלם אחד גדול.

מיכל גלקין-גולן: בהווה, כמו שאנחנו יודעים וראינו כבר, אנחנו נתקלים במחסומי ההפרדה.

מיכל גלקין-גולן: בעתיד, גם אם יהיה שלום או יהיה הסדר קבע, ויוסר מכשול ההפרדה, התכנון בחלק המזרחי ייערך על-ידי אותה הישות שאתה יעשו שלום.

מיכל גלקין-גולן: אנחנו לא יכולים להכתיב את התכנון הזה מראש, כי גם להם יהיה מה להגיד.

מיכל גלקין-גולן: אנחנו סבורים שהעובדה שמכינים היום תשתית לא מתואמת, שתחל את המגעים ברגל שמאל – לא מועילה לעניין.

מיכל גלקין-גולן: מעבר לכך, לא סביר לתכנן תכנונים חסרי תוחלת ופוגעניים היום בהתבסס על משאלת לב ותקווה בלבד.

מיכל גלקין-גולן: אנחנו רוצים לציין שגם בעבר הכביש מעולם לא התחבר.

מיכל גלקין-גולן: העניין של כביש 61 ודרך המשך באיו"ש לא עמד מעולם.

מיכל גלקין-גולן: אני מציגה על מפה שהכנו את דרך 61, הדרך המתוכננת.

מיכל גלקין-גולן: אני מראה את באקה ואת ג'ת.

מיכל גלקין-גולן: דובר על כביש חוצה שומרון צפוני.

מיכל גלקין-גולן: הקביעה הזאת מבוססת על תמ"א 50, תוכנית מתאר אזורית, לא ארצית, על-פי החוק הירדני של המינהל האזרחי בשטחים.

מיכל גלקין-גולן: היא אכן קובעת ציר ראשי גדול שנוסע מערבה, אבל הוא קבוע כ-20 ק"מ צפונה משם, זה בכלל לא מתחבר.

מיכל גלקין-גולן: אם כן, מה שהיה עבר בכל מקרה פחות רלוונטי מבחינתנו, כי לטעמנו מה שצריך לעמוד לפני מוסד תכנון הוא ההווה והעתיד.

מיכל גלקין-גולן: אבל גם לגבי העבר, אנחנו לא חושבים שהנתיב הזה של חוצה שומרון צפוני היה ריאלי אי-פעם.

מיכל גלקין-גולן: מאידך גיסא, הנזק שנגרם היום כתוצאה מהתכנון הזה הוא משמעותי, ויש לו כמה ראשים.

מיכל גלקין-גולן: קודם כול, הנזק הכלכלי שהזכרתי בכתבה וגם ד"ר סוויד הזכיר: אנחנו מדברים על ערך גבוה.

מיכל גלקין-גולן: יהיה ויכו שמאי בעניין, אבל כולם מסכימים שמדובר בלפחות 10,000 דולר לדונם.

גאלב מג'אדלה: מי אמר לך שהאזרחים רוצים לקבל תמורה כספית ולא קרקע?

מיכל גלקין-גולן: אני מדברת על התרופות שקבועות היום בחוק התכנון והבנייה.

מיכל גלקין-גולן: אין חובה לתת קרע חלופית, זה לא כביש 6.

מיכל גלקין-גולן: מגיעים פיצויים לפי סעיף 197.

גאלב מג'אדלה: אין חובה, אבל לתושבים יש זכות לדרוש.

מיכל גלקין-גולן: אם ניקח את המכפלה: רק מ-140 דונם שמיועדים לכביש – מעבר לתביעות סביבתיות מסביב וקווי בניין ושאר מגבלות שגם הן מכומתות בכסף – אנחנו מגיעים לעשרות מיליוני דולרים, בשביל כלום.

מיכל גלקין-גולן: הנזק השני הוא הנזק האורבני.

מיכל גלקין-גולן: עתודת הקרקע העיקרית לפיתוח ליישוב המאוחד היא בדיוק בוואדי הזה.

מיכל גלקין-גולן: עוד לפני האיחוד דובר שם על פיתוח מסחרי.

מיכל גלקין-גולן: היו תוכניות אב לשטח מסחרי, למיטב ידיעתי הן לא קרמו עור וגידים סטטוטוריים.

מיכל גלקין-גולן: אבל מתבקש לעשות כאן משהו יחד, לשני היישובים שאוחדו יחד.

מיכל גלקין-גולן: הנזק הנוסף, שהוא לא פחות חשוב, הוא הנזק המורלי.

מיכל גלקין-גולן: הוא נזק כפול: קודם כול, אלו אותם אזרחים שבזמנו הפקיעו מהם אדמות לכביש 6, ונתנו להם אדמות בתמורה.

גאלב מג'אדלה: מה היה סדר הגודל?

מיכל גלקין-גולן: אני לא יודעת, אני צריכה לבדוק.

חנא סוייד: 1,000 דונם בערך.

ג'מאל זחאלקה: 1,500 דונם בג'ת לבד.

ג'מאל זחאלקה: ועוד 600 דונם בבאקה.

מיכל גלקין-גולן: בכל מקרה, זו אותה אוכלוסייה שתרמה בעבר לטובת כביש 6, קיבלה קרקעות חלופיות והיום פוגעים בקרקע החלופית הזאת.

מיכל גלקין-גולן: שנית, בעצם כופים את הכביש הר כגיגית על הוועדה המקומית, שמתנגדת לו במתכונתו הנוכחית.

מיכל גלקין-גולן: זה לא נגמר בזה שאומרים להם מה לעשות, אלא הם גם יצטרכו לשלם 30% מהפיצויים בגין סלילת הכביש – כך קבוע בחוק תכנון ובנייה.

מיכל גלקין-גולן: אנחנו סבורים שתוכנית ההתנתקות, שקבעה את הקמת המכשול בקו התפר, כמו שהיא שימשה תשתית נאותה לשנות תמ"אות בצורה אחרת – שינוי תמ"א 39, שקבעה את ניצן, אנחנו לא רואים למה לא בודקים את הצד השני של אותה תוכנית התנתקות, שמחייבת לבטל חלק מהתמ"אות ולשנות תמ"אות בצורה אחרת.

מיכל גלקין-גולן: בסופו של דבר נותרנו עם תוכנית שמשתרעת על 560 דונם, מתוכם 140 דונם שמיועדים לכביש עצמו, בטבורו של יישוב מאוחד, באותו שטח שאמור להוות מנוף כלכלי לאיחוד ולהעמיד העירייה על הרגליים.

מיכל גלקין-גולן: אם נבחן היום את הנתונים הרלוונטיים, נראה שיש מקומות לדרך מקומית, תוך פיתוחם של השוליים מבחינה כלכלית.

מיכל גלקין-גולן: כלומר, אם חייבים לעשות כאן דרך, אף-על-פי שראיתי פתרון אחר להתחברות לכביש 6, אבל אם חייבים משהו דומה לתוואי הזה – צריך לקחת את כל החלקות, להכניס אותן פנימה, לעשות תכנון שיהיה כלכלי בשוליו, לתת לאנשים שתורמים את השטחים ייעודים כלכליים ומסחריים, למשל תחנות דלק.

מיכל גלקין-גולן: כך מיטיבים במשהו את הפגיעה.

מיכל גלקין-גולן: אף אחד לא רץ אחרינו.

מיכל גלקין-גולן: אין שום סיבה או היגיון להריץ את התוכנית כתוכנית דרך פוגענית ולא לעשות תוכנית איחוד וחלוקה עם ייעודים כלכליים, שייטיבו וישפרו, שיהפכו את הפגיעה למידתית קצת יותר.

גאלב מג'אדלה: תודה רבה.

עופר הינדי: בהמשך למה שראינו בסרט, מבחינתנו בפיקוד המרכז אין שינוי ממה שנאמר כבר לפני כשנתיים, כשעשיתם את הסרט .

עופר הינדי: אני מתייחס לחלק המזרחי של הציר: כרגע, בנקודת הזמן הזאת, אנחנו לא מוצאים שום צורך ביטחוני בהקמת כביש נוסף.

עופר הינדי: לא תכננו אותו, אנחנו לא מתכננים אותו.

עופר הינדי: לכן כל העיסוק בעניין הזה מבחינתנו אינו רלוונטי.

עופר הינדי: את הפתרונות בין באקה לג'ת אני משאיר למומחים שעוסקים בעניין.

גאלב מג'אדלה: כלומר, מבחינת משרד הביטחון התוכנית הזאת יכולה ללכת לגניזה מבחינתו.

עופר הינדי: חד-משמעי.

גאלב מג'אדלה: תודה רבה.

גאלב מג'אדלה: נציגת מע"צ, בבקשה.

אורלי קרגו: כמו שאמרו, הכביש מופיע בתמ"א 3.

אורלי קרגו: הסדר ההייררכי של התוכניות זה להתחיל תוכנית מפורטת.

אורלי קרגו: זה התחיל עוד לפני הרבה שנים, במע"צ הישנה, ולמעשה מבחינה מערכתית היא משלימה כביש רוחב.

אורלי קרגו: מבחינת התפקוד, נכון שהיום, אם יסללו את הכביש, שלא מתוכנן להיסלל,

גאלב מג'אדלה: לא הבנתי, גברתי: הוא לא מתוכנן להיסלל?

אורלי קרגו: כרגע אין צפי לסלול אותו, לא, הוא בתכנון.

גאלב מג'אדלה: למה אתם לא מודיעים שהתוכנית הזאת נגנזת?

אורלי קרגו: היא לא לגניזה.

אורלי קרגו: יש תכנון ויש ביצוע.

אורלי קרגו: מבחינת הביצוע, זה לא בטווח הקרוב, לא בחמש השנים הקרובות.

גאלב מג'אדלה: אם זה לא בחמש השנים הקרובות, במה אשמים האזרחים שעניינם עומד ותלוי והם לא יכולים לעשות שום דבר?

גאלב מג'אדלה: הם לא יכולים לתכנן, לא יכולים לדעת מה עתיד הקרקע שלהם.

אורלי קרגו: קודם כול, הכביש קבוע ברמה הארצית.

אורלי קרגו: גם אם היא לא היתה מסתיימת, היא עדיין קבועה, והיא בהייררכייה גבוהה בהרבה מהתוכנית המקומית.

אורלי קרגו: מע"צ מפרטת את התוכנית הארצית לתוכנית מפורטת.

אורלי קרגו: היא אמורה לתכנן את כל הכבישים בתמ"א 3 ברמה מפורטת, וליצור מלאי תכנוני שאולי יבוא לידי ביצוע יום אחד, אבל לא בטווח הקרוב.

חנא סוייד: אתם כבר מוכנים לשלם פיצויים לפי סעיף 197?

חנא סוייד: לסעיף זה לא צריך הפקעות.

אורלי קרגו: לא יערכו הפקעות בשלב זה.

חנא סוייד: לסעיף זה לא צריך הפקעות.

חנא סוייד: היא אושרה.

שמאי אסיף: היא עוד לא קיבלה תוקף.

אורלי קרגו: ועדת הערר הקפיאה את הפרסום.

חנא סוייד: יש מטרה לדחות את מתן התוקף?

חנא סוייד: עינוי דין?

אורלי קרגו: יש ועדת ערר.

אורלי קרגו: דחו עד פרסום האישור עד אפריל, כדי לראות מה קורה.

גאלב מג'אדלה: מה יכול לקרות עד אפריל?

אורלי קרגו: ועדת הערר החליטה שהיא רוצה,

גאלב מג'אדלה: מה יכול לקרות עד אפריל?

גאלב מג'אדלה: ועדת הערר החליטה, בהתחשב בעמדתכם ובעמדת גופים נוספים.

גאלב מג'אדלה: מה אתם מתכוונים לעשות עד אפריל?

שמאי אסיף: אנחנו נגיב על זה.

אורלי קרגו: זה לא התחום שלנו.

אורלי קרגו: אנחנו כפופים להחלטות.

אורלי קרגו: עד אפריל אנחנו לא נוגעים בתוכנית.

אורלי קרגו: אם תהיה החלטה אחרת באפריל, נצא לפי החלטת מוסדות התכנון.

גאלב מג'אדלה: בוועדת הערר עלו כמה דברים שאתם צריכים להביא כחלק ממשיך של התכנון, למשל כביש שירות, שני מחלפים כדי לחבר את באקה-ג'ת, כי משרד הפנים לא מתכוון להפריד את שני היישובים שאוחדו, ויש עוד דברים, ששמעתי בוועדת ערר.

גאלב מג'אדלה: הבאתם את זה בחשבון?

אורלי קרגו: אני לא יודעת על זה.

אורלי קרגו: אני יכולה לבדוק.

גאלב מג'אדלה: בפרוטוקול של ועדת הערר הופנו אלכם כמה דברים.

גאלב מג'אדלה: עיינתם בהם?

אורלי קרגו: זה הגיע לא מזמן, ויש העתירה שעומדת ותלויה.

אורלי קרגו: מה שיורו לנו, נעשה.

גאלב מג'אדלה: ברמה העקרונית התייחסתם לזה?

אורלי קרגו: לא ידוע לי על זה.

גאלב מג'אדלה: אני רוצה להזכיר לך שהמהנדס שליווה אותך אמר בוועדת הערר: אתם תציעו לנו תוכניות.

גאלב מג'אדלה: הוא קיבל תשובה על זה, לא אגיד אותה בפורם המכובד הזה.

גאלב מג'אדלה: נעשה משהו?

אורלי קרגו: לי לא ידוע , אני יכולה לבדוק.

גאלב מג'אדלה: אני מציע שתיקחי הפרוטוקול, תלמדי אותו, ותשיבי לוועדה בתוך חודש ימים מה אתם מתכוונים לעשות במקביל לדברים שעלו בוועדת הערר.

גאלב מג'אדלה: תודה.

גאלב מג'אדלה: שמאי, בבקשה.

שמאי אסיף: אני רוצה לומר כמה מילים על העניין הפרוצדורלי, איפה אנחנו עומדים בעניין.

שמאי אסיף: הנושא שנמצא על השולחן נידון שוב ושוב בוועדות התכנון, ולאחרונה, לפני כמה חודשים, הוא נידון בוועדת הערר.

שמאי אסיף: זה הוצג כאן בוועדת משנה לעררים של המועצה הארצית, שהיא הגוף המוסמך מטעם המעוצה הארצית, שהיא הגוף העליון של התכנון.

שמאי אסיף: במקרה הזה, מבחינת מוסדות התכנון, זה הגוף המכריע.

שמאי אסיף: הוועדה החליטה שני דברים: ראשית, לדחות את העררים.

שמאי אסיף: שנית, היא בכל זאת נתנה פתח לטיפול נוסף, וגם קצבה לעניין זמן – עד סוף אפריל 2007 – על מנת לבחון כמה דברים שכבר הוצגו כאן, ואני לא רוצה לחזור על העניין.

שמאי אסיף: למעשה, מהבחינה הזאת היא גם האצילה סמכות מסוימת לוועדת ההיגוי – במידה שהדבר אפשרי, כי ועדת ההיגוי אינה גוף סטטוטורי, למרות מה שנאמר כאן – כדי לבחון את העניין.

שמאי אסיף: והעובדות ששמענו נכונות: יש סדרה של נושאים שוועדת ההיגוי בוחנת.

שמאי אסיף: היה עיכוב בפעולתה בגלל הבעיות בעירייה, והיום, כשיש לנו אדם אחראי לעניין, אני מעריך שהמערכת תמשיך לעבוד, ולמיטב ידיעתי לשבוע הבא מתוכנן המשך דיון בנושאים האלה.

שמאי אסיף: מעבר לזה, ברמה הפרוצדורלית צריך לומר כמה דברים: ראשית, המקום שבו צריך לדון בדברים הוא מוסדות התכנון.

שמאי אסיף: יש להם גם הכלים לכך, גם היכולות לכך וגם הרקורד המוכח, אף-על-פי שלא תמיד כולם מרוצים.

שמאי אסיף: יש לוועדה רקע של שנים, והיא עושה את העבודה גם ברמה של שמיעה מאוד טובה של הצדדים השונים, שקילה של הצדדים השונים, וגם ברמה המקצועית היא עושה את העבודה.

שמאי אסיף: לכן זה המקום שבו זה צריך להידון.

שמאי אסיף: זה גם נעשה.

שמאי אסיף: אני לא חושב שמישהו יכול להחליף היום, בדיון הזה, את העבודה היסודית מאוד שנעשתה בוועדת הערר, ששמעה את כל הצדדים בצורה מסודרת, וכל אחד קיבל זמן, וגם היה ברור מי זומן, והכול היה שקוף.

שמאי אסיף: החלטת ועדת הערר כוללת 30 עמודים בערך, שמסבירים היטב את כל האספקטים.

שמאי אסיף: בוודאי לא נוכל לכסותם כאן – אני חושב שאנחנו לא יכולים לעשות את זה וגם לא נכון, אם יורשה לי, שנעשה את זה כאן.

גאלב מג'אדלה: מה לא נכון?

גאלב מג'אדלה: זה שאתם לא מתחשבים באלפי אזרחים שנפגעים, זה לא נכון?

שמאי אסיף: כבוד היושב-ראש,

גאלב מג'אדלה: זה שאתם התקדמתם בתוכנית כשאין עירייה, אין קהילה, הקהילה לא שותפה, זה לא נכון?

שמאי אסיף: כבוד היושב-ראש, האינפורמציה שבידי – ואולי אם נעמת את המידע בצורה מסודרת מישהו יזים את דברי, ואצטרך להביא הוכחות, כי אין לי כאן הוכחות לשים על השולחן – אבל כל העבודה בנושאים האלה, כלומר ועדת היגוי ותוכנית האב מתאר שנעשית בבאקה-ג'ת, נעשית בשיתוף ציבור, בשיתוף ראש הרשות שהיה.

גאלב מג'אדלה: ראש הרשות שהיה התנגד באופן מוחלט.

שמאי אסיף: לי יש נתונים אחרים.

גאלב מג'אדלה: יש לך נתונים שראש העיר מסכים?

שמאי אסיף: לא, יש לי נתונים שאומרים שנעשתה עבודה מסודרת ויסודית של ועדת ההיגוי, שבה כל הצדדים היו שותפים.

שמאי אסיף: היו ישיבות, והנושא לא הסתיים.

שמאי אסיף: יש היום שלב נוסף, רוצים לבדוק את הדברים, ויש פתיחות רבה לכך.

גאלב מג'אדלה: מה שאמרת עכשיו סותר את מה שאמרת בהתחלה.

גאלב מג'אדלה: או שיש לנו מעמד או שאין לנו מעמד, אנחנו מערערים על דבר נכון שניתן לבדיקה, כמו שאתה אומר – שזה בהחלט ראוי.

גאלב מג'אדלה: אבל לא להגיד שוועדת ההיגוי עשתה עבודה.

שמאי אסיף: היא עוד תעשה עבודה, היא לא סיימה את העבודה, הדברים ברורים.

גאלב מג'אדלה: יש התנגדות של האוכלוסייה.

שמאי אסיף: לא רק זה, אני לא רוצה להגיד מי בעד מי ומי נגד מי, כי לא כל הצדדים פה.

שמאי אסיף: מטבע הדברים – כי כאן זה לא בדיוק ההליך שבו הדברים נעשים.

שמאי אסיף: כל מה שאנחנו אומרים כאן יכול להשפיע ציבורית, והדברים נאמרים ואנשים שומעים, אבל אני חושב שסביב השולחן הזה אנחנו צריכים להגן על הפרוצדורה המסודרת שבה הדברים נעשים.

שמאי אסיף: להגן עליה.

גאלב מג'אדלה: אנחנו רוצים להגן גם על האזרח.

גאלב מג'אדלה: האזרח יותר חשוב מהפרוצדורה, עם כל הכבוד.

גאלב מג'אדלה: האזרח לא נולד כדי להיות משועבד לפרוצדורה.

גאלב מג'אדלה: היא באה לשרת את האזרח.

שמאי אסיף: אין ספק, בסדר.

שמאי אסיף: יש פרוצדורות ראויות שצריך לכבד, ודווקא במקרה הזה הן הוכיחו,

גאלב מג'אדלה: לא פסלתי את הפרוצדורה, וגם לא אמרתי שהיא לא ראויה, וגם לא אמרתי שהיא לא נעשתה נכון.

גאלב מג'אדלה: אבל בין זה לבין שהיא באה לפגוע באזרח, זה דבר אחר.

שמאי אסיף: אם היא פוגעת, ומה מידת הפגיעה, וכמה צריך לפגוע ואם מוצדק לפגוע – אלו דברים שנתונים לדיון.

שמאי אסיף: זה לא מוחלט בכל מקום.

שמאי אסיף: זה לא המקום הראשון שבו מפקיעים קרקע לאזרחים לצורך העברת דרך, לדוגמה.

גאלב מג'אדלה: זאת הפעם השנייה שמפקיעים לאזרחים האלה, בתוך שנתיים או שלוש שנים.

שמאי אסיף: אני מדבר על האזרחים בכלל.

שמאי אסיף: יש עוד אזרחים שזה קרה להם.

שמאי אסיף: להם הפקיעו, או לא הפקיעו – כי אני מבין שנתנו להם קרקע חלופית או שילמו, לא אכנס לזה, זה לא חשוב כרגע.

שמאי אסיף: כל אזרח הוא עולם ומלואו וצריך להתחשב בו.

שמאי אסיף: מצד שני, יש אינטרסים של הציבור, וגם עליהם צריך לשמור.

שמאי אסיף: את זה צריך לאזן.

שמאי אסיף: המקום לאזן את זה הם מוסדות התכנון, שעושים את עבודתם היטב בעניין הזה.

שמאי אסיף: יתרה מזאת, ועדת המשנה לעררים עשתה כאן עבודה, אבל היא השאירה את הפתח.

שמאי אסיף: אף-על-פי שהיא השתכנעה באופן ברור לגבי הצורך, למרות זאת היא השאירה את הפתח, כדי שבמקומות הנכונים, בוועדת ההיגוי, העבודה אכן תתבצע.

שמאי אסיף: זה טוב.

שמאי אסיף: באמת היינו קשובים – הכוונה לוועדת הערר; אני לא ישבתי שם ואני גם לא מייצג אותה, כי היא ישות בפני עצמה.

שמאי אסיף: אבל היו קשובים.

שמאי אסיף: ועדת ההיגוי משותפת לתושבים, לאנשי באקה-ג'ת, זה נעשה מהעיניים של באקה-ג'ת.

שמאי אסיף: אתם יודעים שהחבורה הזאת, שעוסקת בתוכניות אב מתאר, עושה את זה דווקא מנקודת המבט של היישוב עצמו.

שמאי אסיף: זה מאוד חיובי.

שמאי אסיף: בכל מקרה, הוועדה תיקח את הזמן שיש לה כדי לעשות את העבודה.

שמאי אסיף: אני רוצה לחזור לפרוצדורה ולומר עוד מילה אחת, כדי לשים את האיזון הנכון.

שמאי אסיף: מעבר לעובדה שיש כאן פרוצדורה מסודרת, ואני רוצה להזכיר לכם שהופעה בפני ועדת משנה לעררים ובפני המועצה הארצית היא בהליך מעין שיפוטי, הליך שכבר קרוב מאוד לדיון משפטי.

שמאי אסיף: אף-על-פי שזה דיון מינהלי, הוא נעשה בפרוצדורה המשפטית.

שמאי אסיף: מעבר לכך, אני מבין שהוגשה עתירה.

שמאי אסיף: בסיטואציה הזאת, נהיה זהירים כאן – אנחנו, שיושבים מסביב לשולחן של בית המחוקקים.

שמאי אסיף: יש רשות מבצעת, שעושה את העבודה, אני מייצג אותה.

שמאי אסיף: היא עשתה את העבודה עד לנקודה מסוימת.

שמאי אסיף: יש רשות שיפוטית, שבפניה, כך אני שומע, יש עתירה מנהלית.

שמאי אסיף: היא תדון.

שמאי אסיף: אולי בתום הדיון בעתירה המנהלית מי שמופיע כאן ישכנע את בית המשפט.

שמאי אסיף: אני מניח שהטענות בעתירה דומות למה שנאמר כאן, אני לא ראיתי את העתירה.

שמאי אסיף: אולי בעתירה הם יוכיחו שהחלטת ועדת המשנה לעררים, צריך לבטלה – יש בה סתירות או היא לא נכונה או היא מבוססת על עובדות לא נכונות וכו'.

מיכל גלקין-גולן: היא פשוט לא הפעילה שיקול דעת.

מיכל גלקין-גולן: זה הכול.

שמאי אסיף: יכול להיות.

שמאי אסיף: זה ברמה של עתירה מינהלית.

שמאי אסיף: אתם עותרים, יש פרוצדורה, תשכנעו שם.

מיכל גלקין-גולן: כאן לא בית משפט, בזה אתה צודק.

שמאי אסיף: אפשר להחליף כאן דעות, אבל ההחלטות יהיו במסגרות אחרות.

שמאי אסיף: אנחנו קשובים, באנו כדי לשמוע.

שמאי אסיף: אבל אשמיע מילה אחת – בזהירות הראויה כדי לא לחרוג ממה שאמרתי, שאני לא חושב שזה המקום.

שמאי אסיף: אבל גם הפורום הציבורי הזה צריך שיבין את הסיטואציה.

שמאי אסיף: הדברים נאמרו קודם, הם ברורים, ובכל זאת אני רוצה להדגיש אותם.

שמאי אסיף: במערכת השיקולים יש כמובן שיקולים שקשורים לאזרח הבודד ולצורך להפקיע – באיזו מידה זה פוגע ביחיד הזה או ביחיד ההוא וכו'.

שמאי אסיף: זה בהחלט בראש מעיינינו.

שמאי אסיף: אבל באותה רמה יש גם ראייה אזורית, ראייה מוניציפלית במקרה הזה, או אפילו ראייה אורבנית, נקרא לזה, והדברים הועלו על-ידי ד"ר חנא סוויד.

שמאי אסיף: יש בהחלט שיקולים שאנחנו מביאים בחשבון.

שמאי אסיף: אנחנו מבינים שקרה דבר בדרך בין באקה וג'ת לבאקה-ג'ת.

שמאי אסיף: אנחנו מבינים את העניין.

שמאי אסיף: בדיוק לשם כך יש תוכנית אב מתאר שנעשית כרגע, על מנת למצוא את הדרכים לעשות את זה.

שמאי אסיף: מצד שני יש ראייה רחבה יותר.

ג'מאל זחאלקה: אני לא מבין עד עכשיו, מכל מה ששמענו, מה תכלית הכביש היום?

שמאי אסיף: תן לי לגמור את המשפט, זה מה שאני הולך לומר.

ג'מאל זחאלקה: זה מחזה אבסורד.

שמאי אסיף: יכול להיות, יכול להיות שזה אבסורד, יכול להיות שזה באמת לא יהיה.

שמאי אסיף: אולי בית המשפט יבטל את זה, אולי ועדת ההיגוי תמצא דרך לעשות סדר, שיהיה לשביעות רצון כל הצדדים או רוב הצדדים, או זה יוכרע בצורה אחרת, אני לא יודע.

שמאי אסיף: אני לא רוצה להיכנס לזה כרגע.

שמאי אסיף: מה שאני אומר הוא שתמיד צריך להביא בחשבון את השיקול הכולל.

שמאי אסיף: תמ"א 3 קבעה את הציר הזה בעבר באופן עקיב, שוב ושוב.

שמאי אסיף: בזמן הדיונים בנושא הספציפי של כביש 61 הנושא הזה עלה שוב ונבחן פעם נוספת.

שמאי אסיף: בראייה הכללית אנחנו כמדינה מחויבים לשמור על אופציות של צירי תנועה ראשיים, גם אם היום יש ספק גדול אם יצטרכו לממש אותן.

שמאי אסיף: גם אם יש ספק גדול כזה, צריך לשמור עליהן, זה תפקידנו.

שמאי אסיף: ברור שבמקרה הזה, אם ניסוג מהאופציה הזאת, יש להניח שהאופציה הזאת לא תישמר.

חנא סוייד: שמאי, לזה קראתי "ספקולטיבי".

שמאי אסיף: חנא, אני מסכים עם מה שאמרת.

שמאי אסיף: אבל הסמנטיקה, המילים.

ג'מאל זחאלקה: אופציה למה?

שמאי אסיף: סליחה.

שמאי אסיף: אגיד לך, זה נאמר כאן.

ג'מאל זחאלקה: פעם היתה אופציה לכביש לגדה.

ג'מאל זחאלקה: עכשיו אין דבר כזה.

ג'מאל זחאלקה: אופציה למה?

שמאי אסיף: מי אמר שאין?

שמאי אסיף: לא אתה יודע.

ג'מאל זחאלקה: כולם אמרו.

ג'מאל זחאלקה: אולי יש דבר מסתורי שאנחנו לא יודעים.

שמאי אסיף: בכל הכבוד, אני מכבד את מערכת הביטחון, בא סגן אלוף מכובד כדי לומר את דברו.

שמאי אסיף: אני מכבד את דבריו.

ג'מאל זחאלקה: אתה רוצה מכתב מהרשות הפלסטינית שהם לא יתכננו?

ג'מאל זחאלקה: אם לא הצבא ולא הרשות, מי יתכנן את זה?

ג'מאל זחאלקה: הנרי קיסינג'ר?

שמאי אסיף: אני לא צריך מכתב.

שמאי אסיף: יש תוכניות שנעשו בעניין הזה.

שמאי אסיף: לפחות ברמה שאנחנו רואים, ברמה הארצית, יש צפי לאפשרות מסוימת שאולי פעם יעבור במקום הזה כביש, בשלב מסוים.

שמאי אסיף: זה המצב כרגע.

שמאי אסיף: אפשר לבחון את זה, לבדוק את זה, לראות חלופות וכו'.

שמאי אסיף: זה נבדק.

שמאי אסיף: היום הדברים נראים רחוקים – אבל דווקא משום כך, ומשום שיש חוסר ודאות גדול בעניין.

שמאי אסיף: תראו, יש הרבה צירים של תמ"א 3,

חנא סוייד: שמאי, לעומת זה, אתה קובע עובדות שהן לא נייטרליות, הן בעייתיות.

שמאי אסיף: אני לא יודע, יכול להיות.

חנא סוייד: אתה צריך לעשות איזון.

שמאי אסיף: עכשיו אמרת את מילת המפתח.

שמאי אסיף: אני מסכים אתך.

שמאי אסיף: צריך למצוא איזון בין הדברים.

שמאי אסיף: אתם טוענים: נראה שהצורך הזה ירד.

שמאי אסיף: זאת הטענה שלכם.

שמאי אסיף: הנושא הזה, בדיוק בהקשר הזה, נבדק שוב ושוב בעבר.

שמאי אסיף: ולאחרונה הגיעו למסקנה אחרת – לא לפני חמש שנים ולא לפני 20 שנה.

שמאי אסיף: לאחרונה.

שמאי אסיף: זה היה לפני ועדת המשנה לעררים.

ג'מאל זחאלקה: כי הם אטומים, כי זה ערבים.

ג'מאל זחאלקה: אטומים לאזרחים הערבים.

גאלב מג'אדלה: חבר הכנסת זחאלקה.

ג'מאל זחאלקה: היו עושים את זה בחיפה?

ג'מאל זחאלקה: יש אדמות,

גאלב מג'אדלה: חבר הכנסת זחאלקה, בכל הכבוד.

גאלב מג'אדלה: אתה רוצה לדבר?

גאלב מג'אדלה: עוד מעט תקבל זכות דיבור.

גאלב מג'אדלה: בבקשה, אדוני.

שמאי אסיף: אני אומר:

שמאי אסיף: תמיד צריך לעשות את האיזון הזה.

שמאי אסיף: ואת זה עושים אחרי שרואים את כל העובדות.

שמאי אסיף: זה נעשה פעם אחת, אולי בעתירה זה ייבחן פעם נוספת, אני לא יודע.

שמאי אסיף: אפילו ניתן פתח מסוים, כי אני בהחלט חושב שהאנשים שיעסקו בעניין הזה הם דווקא האנשים שמסתכלים על זה מהכיוון של באקה-ג'ת ומהכיוון של האנשים.

שמאי אסיף: כי האנשים מופיעים שם ונמצאים שם.

שמאי אסיף: לכן אני חושב שמצבנו במקרה הזה טוב.

שמאי אסיף: לדעתי מה שאנחנו צריכים לבקש מעצמנו, אולי בתמיכה שלכם, הוא להאיר את העניין לוועדת ההיגוי, גם כלפי ראש העיר שהצטרף לעניין היום, גם כלפי האנשים האחרים בוועדת ההיגוי, שחלקם תושבי באקה ואתם מכירים אותם.

שמאי אסיף: להגיד: בואו, תחברו יחד, כדי לעשות עבודה יסודית ואינטנסיבית בתקופה שנותרה עד המועד הזה, על מנת שנוכל להגיע למסקנות טובות ולעשות את האיזונים בצורה הטובה ביותר.

שמאי אסיף: זה מה שאנחנו רוצים.

גאלב מג'אדלה: תודה.

גאלב מג'אדלה: שמאי, ברשותך, מה אתה משיב על ההצעה להעביר את הכביש דרומה לקיבוץ מגל?

שמאי אסיף: לא יודע, זה נושא תכנוני, אני לא יודע אם הוא נבדק.

ג'מאל זחאלקה: או לשטחים הפתוחים של מנשה, צפונה.

ג'מאל זחאלקה: דווקא לדחוף את זה בין שני יישובים?

שמאי אסיף: אפשר להביא כל מיני רעיונות.

גאלב מג'אדלה: נציגת מע"צ, בחנתם את האופציה להעביר את הכביש דרומה כ-350-400 מטר, לקיבוץ מגל?

אורלי קרגו: הנושא עלה, אבל היתה בעיה עם הקישור של כביש 6, המחלף, איך זה מתקשר.

אורלי קרגו: המחלף כבר מתוכנן ומבוצע.

שמאי אסיף: הוא כבר קיים.

גאלב מג'אדלה: כלומר, הבעיה המרכזית בבחינת האופציה הזאת היא המחלף של באקה-ג'ת וכביש 6.

אורלי קרגו: זה מה שהוצג גם בוועדת הערר.

אורלי קרגו: האופציה הזאת עלתה.

אורלי קרגו: בנושא התכנוני צריך להביא את כל הצוות, להראות את כל התוכניות, לא כך – בהינף יד.

גאלב מג'אדלה: אתם מתכוונים לבחון את זה?

אורלי קרגו: הנושא עלה בוועדת ערר ונפסל.

שמאי אסיף: זה לא התפקיד שלהם בשלב הזה.

שמאי אסיף: הם אומרים: יש לנו כביש שמופיע בתמ"א 3, אנחנו יודעים שאם היום לא נעגן את הזכויות של הכביש הזה בצורה מסודרת, באמצעות תוכנית מפורטת – בעתיד, כשיבואו לסלול אותו, לא נוכל לעשות את זה.

שמאי אסיף: יש להם מחויבות.

שמאי אסיף: אני חושב שצריך לכבד את המחויבות הזאת בכל מקום – המחויבות לעשות מאמץ כדי לתכנן ולראות מה צריך בשביל הכביש הזה.

שמאי אסיף: את זה הם עשו.

שמאי אסיף: לכן הם קידמו את העניין.

שמאי אסיף: הם עושים את התפקיד הממלכתי שלהם.

שמאי אסיף: בחינת החלופות, זה נושא אחר, ועדת ההיגוי לקחה על עצמה לבחון את זה.

גאלב מג'אדלה: מי זה בוועדת ההיגוי?

שמאי אסיף: מי שמרכז את העניין הוא אהוד יוסטמן, אתה מכיר אותו.

גאלב מג'אדלה: מה הרכב הוועדה?

שמאי אסיף: בעיקר מנציגי היישוב: המועצה, ראש העיר, הוועדה המחוזית שם – נציגים שלה, נציגים של משרדי ממשלה, מינהל מקרקעי ישראל.

אחמד טיבי: למה יושב-ראש הוועדה הוא לא ראש העיר?

שמאי אסיף: אין לי התנגדות עקרונית, זה עניין פנימי.

גאלב מג'אדלה: חבר הכנסת טיבי, אחריו חבר הכנסת זחאלקה.

אחמד טיבי: תודה.

אחמד טיבי: זר שמגיע ושומע את הקושיה הזאת בפעם הראשונה לא מבין מה הבעיה.

אחמד טיבי: אחד ועוד אחד שווה שניים.

אחמד טיבי: שמעתי את דבריך, דיברת בפירוט רב, מעולם לא שמעתי הרצאה בלתי קוהרנטית כמו ששמעתי עכשיו ממך, אדוני, בכל הכבוד.

אחמד טיבי: לא שכנעת.

אחמד טיבי: אני לא יודע אם אתה משוכנע בהצגת הדברים.

אחמד טיבי: לא שכנעת אף אחד.

אחמד טיבי: עומד כאן נציג מערכת הביטחון, ובתשובה ליושב-ראש הוא היה כל כך החלטי, שאמר: ממש לא.

אחמד טיבי: הכביש נסלל במטרה לשרת תושבים שנמצאים מזרחה.

אחמד טיבי: לא את תושבי באקה-ג'ת הנפגעים, אלא סוג אחר של אזרחים.

אחמד טיבי: התכלית הזאת מתבטלת, כי נוצרה מציאות מדינית חדשה, ומערכת חשובה במדינה – מערכת הביטחון – אומרת: לא נסלול שם כביש.

גאלב מג'אדלה: זה אפילו שאתה בעד שלום.

אחמד טיבי: אם יהיו שלום והסדר, הרשות הפלסטינית לא תסלול כביש כזה.

אחמד טיבי: אם לא יהיו, יש כבר גדר הפרדה.

אחמד טיבי: לא הצלחתי להבין את הרמז שלך, אדוני, הרמז הלא דק, שיכול להיות שיש דברים אחרים.

אחמד טיבי: הוועדה הזאת היא המקום לשמוע מהם הדברים האחרים – שאתה יודע, מערכת הביטחון לא יודעת, אנשי התכנון האלה לא יודעים ותשובי באקה-ג'ת וגם אנחנו אל יודעים.

שמאי אסיף: לא נתתי שום רמז דק, הוא היה רמז עבה וברור.

אחמד טיבי: וסגן-אלוף ממערכת הביטחון לא יודע עליו?

שמאי אסיף: רמז עבה, שצריך לשמור אופציות בכבישים, וזאת אחת האופציות שקיימת בתוכניות הרבה זמן.

אחמד טיבי: אתה נכנס לנשמה של התושבים, שכבר הפקעת מהם למעלה מ-2,000 דונם פעם אחת.

אחמד טיבי: כמה אפשר להכות את התושבים האלה ולהתגרות בהם?

אחמד טיבי: יש חלופות.

אחמד טיבי: הבעיה היא אורבנית תכנונית.

אחמד טיבי: אז תשברו את הראש ולכו למקום אחר שאין בו פגיעה בוטה כל כך בתושבים, פעם אחר פעם.

אחמד טיבי: תראו לאנשים האלה שאתם מתחשבים באינטרסים האזרחיים שלהם.

אחמד טיבי: מה מרגיש האזרח בבאקה-ג'ת?

אחמד טיבי: דורכים עליו, לא נותנים משקל לצרכים האנושיים הבסיסיים ביותר שלו.

אחמד טיבי: השיקול שעלה בהכתבה – ואגב, טוב שהיתה כתבה – הוא בזבוז כספים בעתיד, עשרות מיליונים.

אחמד טיבי: לא זה השיקול שמעניין אותי.

אחמד טיבי: הרי מבזבזים בשטחים ובגדה המערבית מאות מיליונים על התנחלויות, ואיש אינו פוצה פה.

אחמד טיבי: זה שיקול משני.

אחמד טיבי: השיקול החשוב ביותר הוא הנזק הגדול הנגרם לאנשים האלה: פגיעה בעתודת קרקע, אדוני.

אחמד טיבי: ויש אמירה של המדינה.

אחמד טיבי: אתה ראש מינהל התכנון – יש אמירה כלפי האזרח, מה העתיד שלו, מה מתוכנן, האם יש לו מרחב מחייה.

אחמד טיבי: גם איחדתם את שני היישובים בניגוד לרצונם, וגם עכשיו באים ומפרידים אותם באמצעות כביש – 100 מטר מפה ו-100 מטר משם.

אחמד טיבי: אני אומר לך: בחיים לא הייתם מעזים לעשות את זה ליישובים שבעליהם יהודיים באזור הזה, ולהפקיע פעם אחר פעם אחר פעם, ולהכות באנשים האלה – המסכנים – פעם אחר פעם, באזור הזה.

אחמד טיבי: יש גבול.

גאלב מג'אדלה: תודה רבה.

שמאי אסיף: עם כל הכבוד, אני חולק על המשפט האחרון.

שמאי אסיף: על "לא הייתם מעזים".

גאלב מג'אדלה: לא, אתן לך להשיב אחר כך.

שמאי אסיף: לא, אני לא רוצה להשיב.

אחמד טיבי: אגב, אם תעז לפגוע ביהודים בצורה הזאת, זה גם לא בסדר.

ג'מאל זחאלקה: כבוד היושב-ראש, גבירותי ורבותי, בכביש הזה אני מטפל כבר שלוש שנים.

ג'מאל זחאלקה: בפעם הראשונה פניתי לשר התחבורה, ויש לי מכתב רשמי ממשרד התחבורה שאומר שהכביש לא כלול בתוכנית החומש.

ג'מאל זחאלקה: אכן הדברים נאמרו.

ג'מאל זחאלקה: כלומר, לא מתכוונים לסלול את הכביש בעתיד הנראה לעין.

ג'מאל זחאלקה: התרשמתי כך גם משיחות בעל פה.

ג'מאל זחאלקה: היו לי כמה ישיבות עם כל 55 המשפחות שנפגעות מהכביש הזה.

ג'מאל זחאלקה: נערך דיון מעמיק אתן.

ג'מאל זחאלקה: היתה התנגדות טוטלית של כל התושבים לכביש הזה.

ג'מאל זחאלקה: היתה התנגדות טוטלית לקבלת פיצויים.

ג'מאל זחאלקה: אף אחד לא מוכן לקבל פיצויים, כפי שאמר היושב-ראש.

ג'מאל זחאלקה: הדיון היחיד היה אם להילחם בכביש בכלל, או אולי טוב לתושבים שיהיה כביש שירות קטן באזור הזה, שיכול לגרום לפיתוח האזור.

ג'מאל זחאלקה: אבל זה עניין מוניציפלי.

גאלב מג'אדלה: לא כביש שירות, אלא שיהיו שינויים בכביש עצמו.

ג'מאל זחאלקה: לא, אני אומר לך מה תושבים אמרו.

ג'מאל זחאלקה: אני לא מדבר על התכנון.

ג'מאל זחאלקה: הם אמרו: שיהיה כביש נורמלי.

ג'מאל זחאלקה: כי הכביש הוא 140 מטר, אבל ההפקעה גדולה מאוד.

ג'מאל זחאלקה: וכבר נאמרו הדברים על ההפקעה שהיתה בבאקה-ג'ת.

ג'מאל זחאלקה: אנחנו נמצאים במחזה אבסורד: כביש שצריך ללכת מזרחה נחסם במזרח.

ג'מאל זחאלקה: כביש שהיה בין שני יישובים עכשיו חוצה יישוב אחד, כי הם יחד.

ג'מאל זחאלקה: השינויים כל כך דרסטיים, לא מדובר בשינויים קטנים.

גאלב מג'אדלה: ואין כוונה של שר הפנים לקבל את דעתך ולפרק את האיחוד.

ג'מאל זחאלקה: אין כוונה לפרק את האיחוד.

ג'מאל זחאלקה: אז מה יש כאן?

ג'מאל זחאלקה: ההרגשה האישית שלי היא שהכביש הזה לעולם לא ייסלל.

ג'מאל זחאלקה: אבל אגיד לך מה הנזק.

ג'מאל זחאלקה: עד עכשיו נגרם נזק אדיר לתושבים וצפו שיהיו תביעות פיצויים ענקיות מצד התושבים.

ג'מאל זחאלקה: למה?

ג'מאל זחאלקה: כי התכנון והחזקת הקרקע מנעו את פיתוח האזור הזה, וימנעו גם בהמשך.

ג'מאל זחאלקה: זה פוגע בתושבים כבר עכשיו.

ג'מאל זחאלקה: מי שחשב לטעת שם עץ, לא נוטע, כי הוא לא יודע מה גורל המקום.

ג'מאל זחאלקה: מי שחשב לעשות שם משהו, לא יעשה.

ג'מאל זחאלקה: עכשיו הם רוצים להמשיך את התהליך הזה, ולשמור את האופציה, ומייד אגיד כמה מילים על האופציה.

ג'מאל זחאלקה: הפגיעה היא לא רק אם יסללו את הכביש.

ג'מאל זחאלקה: אם יסללו אותו, זו קטסטרופה.

ג'מאל זחאלקה: אבל אפילו אם לא יסללו, הנזק ישנו והוא אדיר.

ג'מאל זחאלקה: זה יגרום נזק בל ישוער, לשני היישובים.

ג'מאל זחאלקה: לכל תושב בבאקה ובג'ת.

ג'מאל זחאלקה: חיבור באקה וג'ת לכביש חוצה ישראל, אני חושב שזה צריך להיעשות, זה צריך להיעשות על-ידי העירייה בשיתוף פעולה עם מע"צ, לטובת התושבים.

ג'מאל זחאלקה: יש אינטרס כלכלי תחבורתי לבאקה וג'ת להתחבר לכביש חוצה ישראל.

ג'מאל זחאלקה: לא ארחיב, לא אספר מה קורה בבאקה-ג'ת מבחינת מסחר עכשיו.

ג'מאל זחאלקה: אבל הכביש הזה הוא נזק אדיר בעצם המחשבה עליו, בעצם החזקתו כאופציה.

ג'מאל זחאלקה: כמה מילים על האופציה: קודם כול, אופציה צריך שיהיה בה משהו סביר.

ג'מאל זחאלקה: אופציה למה?

ג'מאל זחאלקה: מה יהיה?

ג'מאל זחאלקה: לא שמעתי ממר אסיף, בכל הכבוד, לא שמעתי אופציה למה.

ג'מאל זחאלקה: קודם אמרו: רוצים לעשות אופציה לכביש שממשיך לגדה.

ג'מאל זחאלקה: עכשיו זה נקטע.

ג'מאל זחאלקה: אין כזה דבר.

ג'מאל זחאלקה: אז אופציה למה?

ג'מאל זחאלקה: תהיה מנהרה מתחת לגדה המערבית שתגיע לירדן?

ג'מאל זחאלקה: צריך לא לזלזל באינטליגנציה של האנשים.

ג'מאל זחאלקה: זה דבר בלתי נתפס.

ג'מאל זחאלקה: שנית, כששומרים אופציה יש לה חלופות.

ג'מאל זחאלקה: דווקא לתקוע את הכביש בין שני יישובים צפופים?

ג'מאל זחאלקה: ראש העיר, אני מקווה שהוא כבר למד את הבעיה המוניציפלית מבחינת שטחים של באקה-ג'ת.

ג'מאל זחאלקה: זה המקום האידיאלי לפיתוח האזור הזה.

ג'מאל זחאלקה: תוקעים במקום הקטן הזה כביש, כשיש שטחים נרחבים של מועצה אזורית מנשה מצפון – מרחבים ריקים,

גאלב מג'אדלה: ועמק חפר מדרום.

ג'מאל זחאלקה: את הסיכה הזאת תוקעים כאן?

ג'מאל זחאלקה: זה נשמע דווקני, זה נשמע מזלזל באזרחים הערבים.

ג'מאל זחאלקה: ודאי שאתה פוגע לפעמים באזרחים יהודים, אבל לא בצורה הזאת.

ג'מאל זחאלקה: הכביש הזה, אם תהיה כוונה לסלול אותו, זה יעורר זעם.

ג'מאל זחאלקה: הפקיעו מאתנו, ואמרו: זה לכביש חוצה ישראל.

ג'מאל זחאלקה: אבל עכשיו מפקיעים בשביל ההפקעה.

ג'מאל זחאלקה: זה יקומם את התושבים.

ג'מאל זחאלקה: זה דבר בלתי נתפס.

גאלב מג'אדלה: תודה.

גאלב מג'אדלה: מר שבתאי, בבקשה.

אריה שבתאי: אני מחוצה ישראל.

אריה שבתאי: לגבי נתונים שנאמרו כאן על הפקעת קרקעות עבור הכביש.

אריה שבתאי: היום אני איש בשורה: בימים אלו נחתמים ההסכמים עם כל תושבי באקה-ג'ת על האדמות החלופיות, הכול סודר.

אריה שבתאי: זה בימים אלו, היום ומחר.

אריה שבתאי: סוכמו כל הפרטים, כל מי שהיה צריך לקבל קרקע יודע איפה הקרקע שלו תהיה.

אריה שבתאי: מעטים ביקשו כסף, וזה שולם להם מזמן.

אריה שבתאי: לגבי כמויות הקרקע, זה לא כך: מבאקה-ג'ת נלקחו כ-300 דונם, אני לא זוכר את המספרים.

שמאי אסיף: מבעלים שהם תושבי באקה-ג'ת.

אריה שבתאי: כן.

אריה שבתאי: בכל מקרה תהליך הפיצוי הסתיים, ובימים אלו הם אמורים לקבל את הקרקע.

אריה שבתאי: הם כל כך מרוצים שהם כבר מתכננים לעשות אירוע משותף כדי לציין את זה.

אריה שבתאי: ראש העיר יודע על זה.

שמאי אסיף: אז אתה חושב שהם עוד יבקשו גם את הכביש הזה?

אריה שבתאי: לגבי החיבור של באקה-ג'ת לכביש חוצה ישראל, המחלף: היה לחץ גדול לחבר את היישובים לכביש חוצה ישראל.

אריה שבתאי: המחלף נתון.

אריה שבתאי: כפתרון ביניים נתבקשנו, לפני כמה שבועות, לחבר חיבור לכביש קיים, בינתיים, אני מראה אותו בתצ"א.

אפרים וינהבר: מי ביקש?

אריה שבתאי: הפנייה הופנתה אלינו מהעירייה.

אריה שבתאי: מהנדס העיר מעורב בנושא.

אריה שבתאי: קיבלנו אישור תקציבי ממשרד האוצר.

אריה שבתאי: אני מראה את החיבור.

אריה שבתאי: יש זרוע שיוצאת מהמחלף, היא עדיין לא בנויה אבל היא מאושרת סטטוטורית, ותגיע אל הכביש שדיברתם עליו קודם, כביש 61.

אריה שבתאי: יש כביש אחר, קיים, אני מראה אותו.

גאלב מג'אדלה: הוא בין השדות.

אריה שבתאי: נכון.

אריה שבתאי: יש חלק שאינו סלול ויש חלק סלול.

אריה שבתאי: נתבקשנו לדאוג לחיבור הזה, להוציא זרוע ממה שכבר היה מתוכנן ולהתחבר.

אריה שבתאי: אנחנו כבר בשלב של תוכניות, אנחנו מקדמים את התוכנית הזאת.

אריה שבתאי: הייתי רוצה לבקש: יש לנו כאן הפקעה של כמה דונמים בודדים, לא הפקעה גדולה.

אריה שבתאי: אולי בזה נצטרך את עזרת העירייה, כדי לקדם את זה מה שיותר מהר.

גאלב מג'אדלה: תודה.

גאלב מג'אדלה: את רוצה להשלים?

מיכל גלקין-גולן: כן, אני רוצה לשאול: האם מינהל התכנון יגבה כל החלטה של ועדת ההיגוי, לרבות חלופת אפס, אם תמליץ עליה?

שמאי אסיף: הסמכות היא בידי מוסדות התכנון.

חנא סוייד: אני רוצה להגיב, ויש לי יותר משאלה: הבנתי כאן ממהלך הדבירם שיש כוונה לעכב את מתן התוקף של התוכנית.

שמאי אסיף: יש החלטה של ועדת המשנה לעררים לעכב מתן התוקף עד 25 באפריל 2007.

חנא סוייד: על מנת שזה יהיה לתכלית ראויה, אני משלים את השאלה ששאלה עו"ד גלקין: האם זה רק דכי לדחות, רק כדי לתת הרגשה טובה למי שעררו, או באמת יש ראייה שוועדת ההיגוי היא המסלול הקריטי לצאת מהמבוי הסתום הזה, שאיננו יודעים אם הוא מדיני, אם אלו מוסדות תכנון, אם זו ועדת ערר.

חנא סוייד: יש פה כוחות גדולים.

חנא סוייד: לבנות על כך שהמסלול הקריטי הוא ועדת היגוי, עם תושבים מבאקה, שאני מאוד מכבד – זה נראה לי כאילו אנחנו משליכים את יהבנו על דברים שלא בטוח יביאו תועלת.

חנא סוייד: לכן אני מתחבר לשאלה.

חנא סוייד: שמעתי את התשובה שלך, שזה בידי מוסדות התכנון.

חנא סוייד: אני לא יודע.

חנא סוייד: קיוויתי לשמוע ממך משהו יותר אסרטיבי בעניין.

שמאי אסיף: ברשותך, אגיב.

שמאי אסיף: משהו יותר ברור ואסרטיבי ממה שאמרתי כאן, אני לא חושב שאפשר לומר, אף-על-פי שיש כאן אנשים שלא ראו את ההיגיון הפנימי.

שמאי אסיף: ברור לאן אתם מושכים.

שמאי אסיף: זה ברור.

שמאי אסיף: כל אחד מושך לכיוון מסוים.

שמאי אסיף: פורמלית, כמו שאמרתי, יש פרוצדורה וצריך לשמור עליה מאוד, כי אחרת כל העניין מתמוטט.

שמאי אסיף: הרבה דברים אחרים יתמוטטו אם לא נשמור על הפרוצדורה.

שמאי אסיף: שנית, אמרתי שלוש או ארבע פעמים בדברים שלי: יש פתיחות, יש ועדת היגוי.

שמאי אסיף: אני עצמי ביקשתי כאן שוועדת ההיגוי תתכנס ותעשה את העבודה.

שמאי אסיף: יש פתיחות, בוודאי, כדי לחשוב על העניין.

שמאי אסיף: יש פה פתח, אפשר לפרש אם הוא צר או רחב, ויש על זה פרשנויות שונות, ואולי בזה הלכתם לעתירה המינהלית, אולי זה יתברר שם – אני לא רוצה להיכנס לפרשנות של החלטת ועדת הערר.

שמאי אסיף: אני אומר כרגע שיש כאן פתח, וצריך לנצל אותו.

שמאי אסיף: הפתח הזה במידה רבה הולך בכיוון של רוח הדברים שהוועדה הזאת מציגה כאן.

שמאי אסיף: מעבר לזה, אני לא יכול לומר לכם מה תהיינה התוצאות.

שמאי אסיף: אני גם לא יודע.

חנא סוייד: אני רוצה להשלים: אם מתגבשת הכרה שהמסלול של ועדת ההיגוי הוא המסלול הקריטי, והוא יוכל להגיד משהו בעל אמירה, זה כיוון טוב, לדעתי.

חנא סוייד: עם זאת, אני רוצה להתייחס לעניין שעלה כאן לא באופן הברור והישיר ביותר: הבנתי כאן שיש כוונה לשמור את השטח הזה כאופציה, שאני קראתי לה אופציה ספקולטיבית לחלוטין, אבל בכל זאת לא רוצים להחמיץ אותה.

חנא סוייד: אגיד את הדברים בקיצור: חוששים שהאנשים יבנו כאן, והאופציה תישלל.

חנא סוייד: אם ראש העיר, שנמצא כאן, ואם העירייה בבאקה-ג'ת יגידו: נתייחס לשטח הזה בכבוד הראוי, נמשיך בשימושים החקלאיים, הניתנים על-פי תוכניות – זה המהלך הנכון של הדברים וזאת החלופה הנכונה, במקום לתקוע תוכנית, שגובה מחיר כבר עכשיו.

חנא סוייד: מול אופציה ספקולטיבית לחלוטין בעתיד, זה האיזון הראוי, לדעתי, ולא לתקוע תוכנית שגובה מחיר כבד.

חנא סוייד: אולי ראש העיר יוכל להתייחס לעניין, וגם ועדת ההיגוי.

חנא סוייד: אם כן, זה המוצא הנכון.

גאלב מג'אדלה: תודה רבה, מר ולד.

יצחק ולד: אומר כמה דברים.

יצחק ולד: אני לא רוצה להתייחס להתפרצות רגשות של אדם זה או אחר, אבל אתייחס לגופו של עניין.

יצחק ולד: ראשית, מסיבות מקומיות, כך אני מעריך, נדחה הטיפול והאישור של תוכנית האב, שהיתה אמורה לתת קו מנחה לתכנון של באקה-ג'ת.

יצחק ולד: הכוונה שלי היא כמובן לקדם ולזרז את התוכנית הזאת, כי היא חייבת להשתלב וחייבת להביא בחשבון את הכביש הזה ברמה כלשהי – כל רמה שתיקבע לאחר מכן.

יצחק ולד: כמי שבא מהמקום שם, אני ער לכל מיני מחשבות סביבתיות, כמובן, אבל נצטרך לשאול את השאלה ברצינות: מה משרת את התושבים במקום בצורה הטובה ביותר?

יצחק ולד: זאת אף-על-פי שהתוכניות עברו את כל השלבים הסטטוטוריים, כפי שהוצג כאן, וזה נכון.

יצחק ולד: למעשה, מה שחסר כדי להשלים את המהלך הוא תוקף לתוכנית.

יצחק ולד: אבל נדמה לי שכרגע המצב הוא שמשרד הפנים או מוסדות התכנון נתנו לנו אפשרות להכניס רגל בין הדלת למשקוף.

חנא סוייד: יש לך כסף לשלם פיצויים?

יצחק ולד: יש לי הרבה כסף, חובות לא חסרות לי.

שמאי אסיף: הוועדה המקומית משלמת, לא הוא.

חנא סוייד: אבל הם מקזזים לו.

חנא סוייד: מאיפה יביאו?

חנא סוייד: מאום אלפאחם?

יצחק ולד: ניתנה הזדמנות להכניס את הרגל בין המשקוף לדלת, כי ועדת ההיגוי הוקמה, ושם מוכנים לשקול את הנושא הזה מחדש פעם נוספת, כך אני מבין את העניין.

יצחק ולד: האפשרות שניתנה בעבר לתושבים להביע התנגדויות תינתן פעם נוספת, באמצעות ועדת ההיגוי.

יצחק ולד: לכן אני סבור שהיה כדאי, או רצוי, לקיים דיון כזה מבעוד מועד, בטרם השלמת עבודת הוועדה או עם ההשלמה של העבודה, כשהיא תגיש מסקנותיה לגופי התכנון.

יצחק ולד: אני תולה תקוות רבות בזה שיובעו עמדת התושבים והצרכים של התושבים לאור המציאות החדשה שנוצרה, גם במישור המקומי וגם במישור המדינתי.

יצחק ולד: אני חושב שנאמרו כאן דברים חשובים מאוד.

יצחק ולד: לדעתי אין טעם לצאת בהצהרה כרגע, כך נראה לי, במיוחד כשפתחו לנו דלת, אפילו לא חלון, כדי לבחון זאת שוב.

יצחק ולד: כך אני תופס את זה.

חנא סוייד: אני חושב שבהצגה שלך של העניין דיברת על התושבים.

חנא סוייד: האינטרס שכאן בסימן שאלה הוא האינטרס של היישוב, ולכן לדעתי חובתה של העירייה לפועל.

יצחק ולד: לזה התכוונתי: העיר כעיר.

יצחק ולד: יש שני ממדים.

חנא סוייד: התושבים יגידו כל מיני דברים.

יחזקאל לביא: מי שהיה ראש עיריית כפר סבא, חזקה עליו שהוא מכיר את העניין.

חנא סוייד: ראיתי שהוא מדבר יותר מדי על התושבים ומזניח,

יצחק ולד: מתנגדים יש לכל תוכנית.

יצחק ולד: עוד לא מצאתי תוכנית שכולם מסכימים לה.

ג'מאל זחאלקה: גם לכביש 6 התנגדו, אבל היה היגיון, פה אין היגיון.

גאלב מג'אדלה: חברים, סליחה.

גאלב מג'אדלה: ועדת הפנים תמשיך לעקוב אחר עבודתה של ועדת ההיגוי, אחר המשך פעולתם של הגופים הנוספים שקשורים לעניין.

גאלב מג'אדלה: אנחנו מצפים ממינהל התכנון שיפנה לוועדת הערר ויבקש להאריך את הזמן כדי לאפשר עבודה ראויה, שיתוף ראוי של הקהילה, בחינה מחודשת יסודית וראויה לכל הנושא.

שמאי אסיף: אני מבקש להעיר: אם אנחנו רוצים להגיע בשלום ובהצלחה לסוף אפריל, אני מציע לא לבקש דחייה עכשיו.

גאלב מג'אדלה: אתם מסוגלים לעמוד בזה?

שמאי אסיף: אם אנחנו נגיד שאנחנו רוצים לדחות, לא נגמור במועד הזה, והכול יישאר תלוי ועומד.

שמאי אסיף: אני נגד לפנות ולנסות.

שמאי אסיף: כשנגיע לגשר, נעבור אותו.

גאלב מג'אדלה: הכוונה לדחיית המועד של 25 באפריל.

גאלב מג'אדלה: אגיד לך למה: נכנסה ועדה ממונה לא מזמן, יש לה על הראש המון דברים.

יצחק ולד: מקובל עלי שאין מקום לדחות עכשיו.

גאלב מג'אדלה: בסדר.

גאלב מג'אדלה: אמרתי זאת כדי להתחשב בראש הוועדה הממונה, אתה אומר שהם שותפים בכירים וחשובים.

שמאי אסיף: תן לנו ללחוץ עליו.

גאלב מג'אדלה: תודה רבה לכולם.